[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000002", "text": "Ymddiheuriadau! Dwi methu credu/coelio mod i ddim wedi cael cyfle i sgwennu fan hyn ers cyn Dolig. Dwi wedi bod yn darllen LLWYTHI o lyfrau ond dim digon o nofelau Cymraeg gwreiddiol i blant, sori."}, {"text_idx": "#000004", "text": "Ydi o cystal a\u0302\u2019r cynta? Yndi/ydy! Cystal bob tamed yn fy marn i, ac mae na ddarnau ynddo fo wnaeth ddysgu gwers i mi (mwy am hynny nes mlaen)"}, {"text_idx": "#000006", "text": "A dyma dudalen wnaeth i mi wenu:"}, {"text_idx": "#000007", "text": "Mae hynny wedi codi blas gobeithio."}, {"text_idx": "#000008", "text": "Felly pa ran ddysgodd wers i mi? Y wers mae Sara Mai yn ei dysgu am Jasmine, cariad ei brawd mawr, Seb. Mae gan Jasmine ewinedd hir, miniog a llais siwgr-candi-me\u0302l; mae\u2019n golur i gyd ac mae ganddi ofn nadroedd \u2013 neu\u2019n esgus bod ganddi er mwyn cuddio tu o\u0302l i\u2019w chariad a gwneud iddo fo deimlo\u2019n gry a dewr a gwarchodol. Wel, fel\u2019na ro\u2019n i\u2019n darllen rhwng y llinellau o leia \u2013 ond mae Sara Mai yn bendant yn teimlo yr un fath a\u0302 fi. Ond ydan ni\u2019n iawn i bw\u0302-pw\u0302ian pobl fel Jasmine? Nacdan! Roedden ni\u2019n dwy ar fai. A wnai mo\u2019no fo eto \u2013 addo. Mae gen i ffrindiau a theulu sy\u2019n addoli colur ac ewinedd hirion, miniog ac maen nhw\u2019n bobol iawn. Neis hyd yn oed."}, {"text_idx": "#000009", "text": "Ond mi fydd raid i chi ddarllen y llyfr i weld sut mae Sara Mai yn dysgu ei gwers. Mwy nag un wers a\u0302 deud y gwir. Mi fyddwch chi\u2019n gwingo \u2013 fwy nag unwaith \u2013 ac yn meddwl \u2018Naaa Sara Mai! Be ti\u2019n feddwl ti\u2019n neud?\u2019"}, {"text_idx": "#000010", "text": "Oes, mae \u2018na neidr (peithon arbennig iawn) yn mynd ar goll ond mae \u2018na lawer iawn mwy na hynny yn y nofel fach hyfryd hon."}, {"text_idx": "#000011", "text": "O, a sbiwch: braf cael ymateb i\u2019r llyfr cynta ar dudalen Clwb Darllen Cymraeg ar Facebook:"}, {"text_idx": "#000012", "text": "Mae Rebecca ac Ellie am fynd i brynu\u2019r dilyniant ddydd Sadwrn \u2013 a dwi\u2019n gwybod y bydd Ellie wrth ei bodd unwaith eto. Ac yn y sylwadau ar FB, yn ogystal a\u0302 chanmol Sara Mai \u2013 a\u2019r awdur Casia Wiliam wrth gwrs \u2013 mae cwpwl o famau wedi deud pa mor dda ydi cael deunydd gwreiddiol yn Gymraeg. Yn tydi! Dyna holl ddiben y blog yma \u2013 i drio tynnu sylw at y rhai gwreiddiol sy\u2019n DAL i gael eu boddi gan y cyfieithiadau."}, {"text_idx": "#000013", "text": "Un am nofelau ydw i fwya wrth gwrs ond dyma ddau lyfr ffeithiol/gwahanol i chi:"}, {"text_idx": "#000014", "text": "Dau lyfr hardd a hyfryd a difyr iawn mewn gwahanol ffyrdd. Genod Gwych 2 wrth gwrs yn debyg iawn i\u2019r cynta ond efo merched medrus gwahanol, yn cynnwys yr anhygoel Vulcana!"}, {"text_idx": "#000015", "text": "A llwyth o weithgareddau difyr y byddwn i wedi bod wrth fy modd yn eu gneud yn hogan ifanc. Fel dylunio dwy ffrog i Mary Quant \u2013 wir yr. Anodd credu, mi wn."}, {"text_idx": "#000016", "text": "Straeon a feithiau arbennig o dda eto gan Medi Jones-Jackson a lluniau hyfryd gan Telor Gwyn."}, {"text_idx": "#000017", "text": "Ail lyfr Leisa Mererid a Cara Davies am ioga ydi \u2018Y Wariar Bach\u2019 \u2013 a dwi wrth fy modd efo\u2019r teitl yna! Dyma rai o\u2019r tudalennau cyntaf:"}, {"text_idx": "#000018", "text": "Mae\u2019r geiriau a\u2019r odlau wir yn \u201cgalw arnaf i\u201d a dach chi byth yn rhy hen i drio bod yn seren wib."}, {"text_idx": "#000020", "text": "Dau lyfr hyfryd, sy\u2019n cael y sylw maen nhw\u2019n eu haeddu, gobeithio."}, {"text_idx": "#000021", "text": "Go brin bod y 3 llyfr uchod yn y se\u0302l llyfrau plant a phobl ifanc sy mlaen ar hyn o bryd. Dim clem pryd mae\u2019n dod i ben, ond mae \u2018na fargeinion i\u2019w cael! Dan ni awduron wastad yn siomedig pan dan ni\u2019n gweld ein llyfrau yn y bwced bargeinion, ac eleni \u2013 dwi yna! Wel, nid un o fy llyfrau gwreiddiol i dwi\u2019n falch o ddeud, ond cyfieithiad. OND MAE\u2019N CHWIP O GYFIEITHIAD! O lyfr Almaeneg, nid un Saesneg, os nad oeddech chi\u2019n gwybod, ac mae o\u2019n hile\u0302riys. Er mai fi sy\u2019n deud. Bachwch gopi am \u00a33.50!"}, {"text_idx": "#000024", "text": "Hwre\u0302! Drwy ryw ryfedd wyrth, mae 7 o\u2019r 10 Gwerthwr Gorau ar gyfer Mehefin yn lyfrau gwreiddiol Cymraeg, wedi eu sgwennu gan awduron o Gymru! Dyma\u2019r rhestr \u2013 cliciwch ar y ddolen isod:"}, {"text_idx": "#000025", "text": "Iawn, mae 2 o\u2019r tri uchaf yn addasiadau, ond tydi hi\u2019n braf gweld llyfrau fel hyn yn cael eu GWELD? A da iawn Genod Gwych a Merched Medrus (Rhif 2) am fachu sylw\u2019r siopau llyfrau cystal!"}, {"text_idx": "#000026", "text": "Dach chi\u2019n gweld, nid faint sydd wedi eu gwerthu sy\u2019n gyfrifol am y rhifau yma, ond faint sydd wedi eu harchebu gan y siopau, sef faint maen nhw\u2019n meddwl fydd yn gwerthu neu faint o archebion maen nhw wedi eu cael ymlaen llaw gan gwsmeriaid. Felly mae\u2019n bosib y caiff llwythi o Seren Orau\u2019r Se\u0302r! / Super Duper You! (Rhif 1) eu gadael yn hel llwch ar y silffoedd, ac mai Genod Gwych a merched Medrus fydd yn gwerthu fwyaf yn y pen draw. Fel\u2019na mae\u2019r system yn gweithio."}, {"text_idx": "#000027", "text": "A braf ydi sylwi mod i eisoes wedi rhoi sylw i bob un o\u2019r llyfrau Cymraeg ar y rhestr ar y blog yma, wel, heblaw am un: rhif 5, Y Goeden Ioga gan Leisa Mererid."}, {"text_idx": "#000028", "text": "Felly dyma roi\u2019r sylw haeddiannol yn syth bin! Yn un peth, mae\u2019n lyfr sy\u2019n TEIMLO\u2019N neis am ryw reswm. Oherwydd y sia\u0302p, y pwysau, llyfnder y clawr? Dwi ddim yn siwr, ond ro\u2019n i wrth fy modd yn ei deimlo yn fy nwylo."}, {"text_idx": "#000029", "text": "Hefyd, mae\u2019n lyfr unigryw, gwahanol (disgwyl dim llai gan Leisa Mererid!), y cyntaf o\u2019i fath yn y Gymraeg, sef llyfr sy\u2019n cyflwyno ioga i blant (a\u2019r teulu cyfan o ran hynny)."}, {"text_idx": "#000030", "text": "Dyma lun o Leisa gyda llaw, sy\u2019n athrawes ioga ac yn actores ac yn berson annwyl tu hwnt."}, {"text_idx": "#000031", "text": "Dach chi\u2019n dysgu siapiau ioga syml trwy ddilyn hanes un hedyn bach wrth iddo dyfu\u2019n goeden:"}, {"text_idx": "#000032", "text": "Ac fel y gwelwch chi, mae\u2019r cyfan yn odli! A hynny\u2019n gwbl naturiol a syml \u2013 ond dydi hi ddim yn hawdd sgwennu felna, nacdi? Nacdi."}, {"text_idx": "#000033", "text": "Mae\u2019r darluniau gan Cara Davies yn hyfryd a gwahanol hefyd, yn siwtio\u2019r cynnwys i\u2019r dim. Dyma i chi ddwy dudalen arall, ac mae\u2019n ddrwg gen i am y golau rhyfedd, fy \u2018serious reader\u2019 i ydi hwnna!"}, {"text_idx": "#000034", "text": "Allwch chi ddim peidio a\u0302 cheisio gwneud y siapiau sy\u2019n y lluniau eich hun. Ond na, dach chi wir ddim angen gweld llun ohona i\u2019n rhoi cynnig arni."}, {"text_idx": "#000037", "text": "Gyda llaw, os oeddech chi\u2019n meddwl tybed pam fod Llinyn Tro\u0302ns ar y rhestr, a hwnnw allan ers bron ugain mlynedd bellach, wel, mae\u2019n amlwg bod rhai ysgolion wedi gweld bod eu setiau nhw o\u2019r llyfr wedi mynd yn fler neu\u2019n brin ac wedi archebu set newydd neu ddau. Ieee! Dwi ddim yn annog disgyblion i amharchu\u2019r llyfrau o gwbl wrth gwrs, jest yn falch eu bod yn cael cymaint o ddefnydd."}, {"text_idx": "#000038", "text": "Fel mae\u2019n digwydd, ro\u2019n i yng Ngwersyll Glan-llyn neithiwr, efo criw Blwyddyn 9 Ysgol Maes y Gwendraeth, sy\u2019n cael cwrs Llinyn Tro\u0302ns bob blwyddyn, sef cyfle i wneud y pethau sy\u2019n digwydd yn y llyfr (a mwy \u2013 does dim cerdded afon yn y nofel, sori) a chyfarfod yr awdures, wrth gwrs, a bathu cyffelybiaethau gwallgof yn arddull Llion/fi. Roedden nhw\u2019n griw hyfryd, a dyma ni:"}, {"text_idx": "#000039", "text": "Ac i orffen, dyma syniad gwych o Loegr, sy\u2019n gwneud dod o hyd i lyfrau yn antur ac yn rhoi bywyd newydd i lyfrau yr un pryd. Be am i rywun wneud yr un peth yn eich tref/pentref chi? Mi faswn i wedi bod WRTH FY MODD efo hyn yn blentyn:"}]